ระเบียบกรมสรรพสามิต ว่าด้วยการส่งเงิน การยกเว้นการส่งเงินเข้ากองทุนน้ำมันเชื้อเพลิง การขอรับเงินชดเชย และการขอรับเงินคืนจากกองทุนน้ำมันเชื้อเพลิง (ฉบับที่ 3) พ.ศ. 2561
ระเบียบกรมสรรพสามิต
ว่าด้วยการส่งเงิน การยกเว้นการส่งเงินเข้ากองทุนน้ำมันเชื้อเพลิง
การขอรับเงินชดเชย และการขอรับเงินคืนจากกองทุนน้ำมันเชื้อเพลิง
(ฉบับที่ ๓) พ.ศ. ๒๕๖๑[๑]
 

เพื่ออนุวัตตามความในข้อ ๔ (๔) ข้อ ๘ วรรคสอง ข้อ ๑๐ วรรคสอง ข้อ ๒๕ วรรคสองและข้อ
๒๖ แห่งคำสั่งนายกรัฐมนตรี ที่ ๔/๒๕๔๗ เรื่อง กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง
ลงวันที่ ๒๓ ธันวาคม พ.ศ. ๒๕๔๗ ซึ่งแก้ไขเพิ่มเติมโดยคำสั่งนายกรัฐมนตรี
ที่ ๙/๒๕๔๙ เรื่อง กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง
ลงวันที่ ๗ ธันวาคม พ.ศ. ๒๕๔๙ คำสั่งนายกรัฐมนตรี
ที่ ๑/๒๕๕๕ เรื่อง กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง
ลงวันที่ ๑๑ มกราคม พ.ศ. ๒๕๕๕ ระเบียบกระทรวงพลังงาน
ว่าด้วยการฝากและการเบิกจ่ายเงินกองทุนน้ำมันเชื้อเพลิง พ.ศ. ๒๕๔๙ ลงวันที่ ๒๒ กุมภาพันธ์ พ.ศ. ๒๕๔๙ ประกอบกับเพื่อให้เป็นไปตามมติคณะกรรมการบริหารนโยบายพลังงานครั้งที่
๓๙/๒๕๕๔ (ครั้งที่ ๙๗) เมื่อวันที่ ๒๘ ธันวาคม พ.ศ.
๒๕๕๔ อธิบดีกรมสรรพสามิตจึงวางระเบียบปฏิบัติในการส่งเงินเข้ากองทุนน้ำมันเชื้อเพลิง
การยกเว้นการส่งเงินเข้ากองทุนน้ำมันเชื้อเพลิงการขอรับเงินชดเชย และการขอรับเงินคืนจากกองทุนน้ำมันเชื้อเพลิงไว้
ดังต่อไปนี้

ข้อ
๑ ระเบียบนี้เรียกว่า ระเบียบกรมสรรพสามิต
ว่าด้วยการส่งเงิน การยกเว้นการส่งเงินเข้ากองทุนน้ำมันเชื้อเพลิง การขอรับเงินชดเชย
และการขอรับเงินคืนจากกองทุนน้ำมันเชื้อเพลิง(ฉบับที่ ๓) พ.ศ. ๒๕๖๑

ข้อ
๒ ระเบียบนี้ให้ใช้บังคับตั้งแต่วันที่
๑ พฤศจิกายน พ.ศ. ๒๕๖๐ เป็นต้นไป
ข้อ
๓ ให้ยกเลิกความในวรรคสองของข้อ ๖ แห่งระเบียบกรมสรรพสามิต
ว่าด้วยการส่งเงินการยกเว้นการส่งเงินเข้ากองทุนน้ำมันเชื้อเพลิง การขอรับเงินชดเชย
และการขอรับเงินคืนจากกองทุนน้ำมันเชื้อเพลิง พ.ศ. ๒๕๕๓ ลงวันที่ ๒ สิงหาคม พ.ศ.
๒๕๕๓ ซึ่งแก้ไขเพิ่มเติมโดยระเบียบกรมสรรพสามิต ว่าด้วยการส่งเงิน การยกเว้นการส่งเงินเข้ากองทุนน้ำมันเชื้อเพลิง
การขอรับเงินชดเชยและการขอรับเงินคืนจากกองทุนน้ำมันเชื้อเพลิง (ฉบับที่ ๒) พ.ศ. ๒๕๕๕ ลงวันที่ ๒๐ มีนาคม พ.ศ.
๒๕๕๕ และให้ใช้ความต่อไปนี้แทน
ในกรณีที่มีการกำหนดอัตราเงินส่งเข้ากองทุนสำหรับน้ำมันเชื้อเพลิงที่ผลิตจากโรงกลั่นน้ำมันเชื้อเพลิงหรือโรงแยกก๊าซธรรมชาติเพื่อใช้เป็นวัตถุดิบในโรงอุตสาหกรรมเคมีปิโตรเลียม
ซึ่งได้รับการยกเว้นภาษีสรรพสามิต ให้ผู้ผลิตน้ำมันเชื้อเพลิงส่งเงินเข้ากองทุน โดยยื่นใบส่งเงินตามแบบกองทุน
๑ พร้อมหลักฐานที่ระบุในแบบและบัญชีสรุปตามแบบกองทุน ๔ ท้ายระเบียบนี้ ภายในวันที่สิบห้าของเดือนถัดจากเดือนที่จำหน่ายน้ำมันเชื้อเพลิง


ประกาศ ณ วันที่ ๑๗ มกราคม พ.ศ. ๒๕๖๑
กฤษฎา จีนะวิจารณะ
อธิบดีกรมสรรพสามิต

[๑]
ราชกิจจานุเบกษา เล่ม ๑๓๕/ตอนพิเศษ ๓๘ ง/หน้า ๑/๒๐ กุมภาพันธ์
๒๕๖๑